Aan die ander kant is Theuns Dreyer kerkman. Hy is as kerkleier wyd in die Hervormde Kerk en daarbuite bekend. Vanuit sy ouerhuis waar hy as een van vyf predikante broers opgegroei het, ontwikkel hy uitsonderlike kennis van die Hervormde Kerk en 'n diep aanvoeling en liefde vir die teologie en etos van die Kerk. Hy dien vir 21 jaar lank as kerkleier op die Kommissie van die Algemene Kerkvergadering. In dié tyd dien hy vir drie termyne as voorsitter van die Kommissie. As voorsitter het hy 'n besondere rol in die Kerk gespeel om die Kerk in haar teologie en kerkwees binne die Bybels-Reformatoriese teologie te bestendig. Eie aan dié teologie was prof. Dreyer nie 'n geslote leier wat net die status quo wou handhaaf nie - hy was ook 'n leier wat die uitdagings van die tyd betyds vir die Kerk raakgesien en aangegryp het. Talle studierapporte wat by kommissies en vergaderings van die Kerk onder sy kennins en insig die lig gesien het, het tot rigtinggewende besluite in die Kerk gelei.
As teoloog aan die een kant en as kerkman aan die ander kant was Theuns Dreyer uitstekend toegerus vir die taak om die leidende rol te speel in die totstandkoming van die Hervormde Teologiese Kollege (HTK) aan die Fakulteit Teologie aan die Universiteit van Pretoria. Vanweë sy dryfkrag en hardwerkendheid is die Kollege stewig gevestig in die Kerk en aan die Universiteit. Dit verskaf aan die Kerk groot sekerheid rakende die kerklike aspek van die teologiese opleiding wat nie by die Fakulteit aandag kan geniet nie. Terselfdertyd lewer die Kollege 'n belangrike bydrae tot die uitbouing van die Bybels-Reformatoriese teologie binne die Hervormde Kerk.